จังหวัดนครศรีธรรมราช ประชุมวิดีโอคอนเฟอเรนซ์กับ 23 อำเภอในพื้นที่ เตรียมพร้อมรับมือสถานการณ์น้ำท่วมฉับพลัน น้ำป่าไหลหลากและดินโคลนถล่ม ตลอด 24 ชั่วโมง
ที่ห้องประชุมศูนย์ปฏิบัติการ ชั้น 4 ศาลากลางจังหวัดนครศรีธรรมราช นายจำเริญ ทิพญพงศ์ธาดา ผู้ว่าราชการจังหวัดนครศรีธรรมราช มอบหมายให้นายถาวรวัฒน์ คงแก้ว เป็นประธานการประชุมศูนย์บัญชาการเหตุการณ์อุทกภัย วาตภัยและดินถล่ม จังหวัดนครศรีธรรมราช หลังฝนตกต่อเนื่อง ทำให้หลายพื้นที่ได้รับผลกระทบ โดยมีหัวหน้าส่วนราชการ หัวหน้าหน่วยงานและภาคส่วนที่เกี่ยวข้องเข้าร่วมประชุม พร้อมประชุมทางไกลผ่านระบบวิดีโอคอนเฟอเรนซ์กับศูนย์บัญชาการเหตุการณ์ฯ อำเภอทั้ง 23 อำเภอ เพื่อสรุปสถานการณ์อุทกภัยและการให้ความช่วยเหลือประชาชน
 
นายอุดมพร กาญจน์ หัวหน้าสำนักงานป้องกันและบรรเทาสาธารณภัยจังหวัดนครศรีธรรมราช รายงานสถานการณ์ขณะนี้ ว่า มีพื้นที่ที่ได้รับผลกระทบ 17 อำเภอ 77 ตำบล 377 หมู่บ้าน 
อำเภอลานสกา นายสำคัญ อรทัย นายอำเภอลานสกา ระบุว่า ระดับน้ำในคลองท่าดีที่มีปริมาณมากเมื่อช่วงเช้า ขณะนี้ได้ลดระดับลงแล้ว แต่ยังคงน่าเป็นห่วงว่า บนเทือกเขายังมีฝนตกหนัก ซึ่งจะส่งผลกระทบในพื้นที่ราบลุ่ม อย่างไรก็ดี ได้ประสานองค์กรปกครองส่วนท้องถิ่นและผู้นำท้องถิ่น เฝ้าระวังสถานการณ์ฉุกเฉินตลอด 24 ชั่วโมง 
อำเภอพระพรหม นายศิริพงศ์ ศรีพยางค์ นายอำเภอพระพรหม ระบุว่า พิกัดที่น่าเป็นห่วงมากที่สุด คือ ตำบลท้ายสำเภา ในพื้นที่หมู่ที่ 3 หมู่ที่ 6 หมู่ที่ 7 และหมู่ที่ 13 เนื่องจากเป็นพื้นที่ริมคลอง ทั้งนี้ได้ประสานหน่วยทหารกองทัพภาคที่ 4 เข้าช่วยเหลือประชาชนขนของขึ้นที่สูงแล้ว

อย่างไรก็ตาม รองผู้ว่าราชการจังหวัดนครศรีธรรมราช ได้กำชับให้ทุกอำเภอเตรียมความพร้อมรับมือสถานการณ์ฉุกเฉินตลอด 24 ชั่วโมง พร้อมแจ้งเตือนประชาชนในพื้นที่เสี่ยงให้ระมัดระวังภัยพิบัติฉุกเฉินที่อาจจะเกิดขึ้นได้